Sotilaiden äitien komitean mukaan taisteluissa on kuollut ja haavoittunut ainakin 400 Venäjän armeijan sotilasta.

Venäjä on käynnistänyt Itä-Ukrainassa voimakkaan hyökkäyksen, jonka tarkoituksena on avata maayhteys Krimin niemimaalle. Samalla Venäjä saisi hallintaansa koko Asovanmeren rannikon.

Ukrainan presidentti Petro Porošenko perui torstaina matkansa Turkkiin ja kutsui maan turvallisuusneuvoston koolle. Pääministeri Arseni Jatsenjuk vaati YK:n turvallisuusneuvostoa koolle käsittelemään asiaa. Hän vetosi myös EU:hun, Yhdysvaltoihin ja G7-maihin, jotta nämä jäädyttäisivät venäläisten varat ulkomailla.

Ukrainan turvallisuusneuvoston mukaan venäläisjoukot ovat edenneet itäiseen Amvrosijivkan kaupunkiin sekä strategisena pidettyyn eteläiseen Novoazovskiin. Ne pyrkivät ilmeisesti etenemään kohti Mariupolia, jonne Donetskin ukrainalaismielinen johto vetäytyi kesällä taistelujen alta.

Alueelle on lähetetty lisää Ukrainan armeijan joukkoja. Myös Horlivkan ja Ilovajskin kaupungeissa on käyty kiivaita taisteluja.

Venäjä tukee nyt täysin avoimesti Itä-Ukrainan kapinallisia, jotka ovat menettäneet kesän aikana asemiaan Ukrainan armeijalle Donetskin ja Luhanskin alueilla. Samalla kapinallisten moskovalainen johto on vaihdettu ukrainalaisiin.

Presidentti Vladimir Putin on kiistänyt Venäjän osallisuuden taisteluihin. Ukrainassa ja länsimaissa ei kuitenkaan luoteta Putinin puheisiin. Hän valehteli myös Krimin miehityksen alkaessa täysin avoimesti, ettei alueella ollut venäläisiä sotilaita, vaikka asia myönnettiin myöhemmin.

Yhdysvaltojen mukaan Venäjä on toimittanut kapinallisille raketinheittimiä, panssarivaunuja ja panssaroituja ajoneuvoja. Ukrainan armeijan mukaan Itä-Ukrainaan tunkeutui alkuviikosta jopa sadan venäläisen sotilasajoneuvon kolonna.

Kapinallisten eteneminen on nostattanut Ukrainassa voimakasta kritiikkiä armeijan johtoa kohtaan. Vapaaehtoisista taistelijoista koostuvan Dnipro-1 pataljoonan komentaja Vladimir Shilov syytti tiedotustilaisuudessaan armeijan johtoa ammattitaidottomuudesta ja etulinjaan lähetettyjen sotilaiden pettämisestä.

Hänen mukaansa sotilaat ovat vihaisia, koska heille ei ole annettu riittävästi raskaita aseita, joilla pystyisi puolustautumaan venäläisten aseistamia kapinallisia vastaan.

Ukrainalaisen sotilasasiantuntijan Dmitri Tymtšukin mukaan Venäjä aloitti laajan sotilasoperaation Itä-Ukrainassa itse asiassa jo heinäkuun puolivälissä. Operaatio keskeytettiin kuitenkin malesialaisen matkustajakoneen alasampumisen aiheuttaman kansainvälisen kohun vuoksi.

”Putin on nyt käynnistänyt tämän suunnitelman uudelleen”, Tymtšuk kirjoittaa blogissaan.

”Donetskin kansantasavallan pääministeri” Aleksandr Zahartšenko myönsi keskiviikkona tv-kanava Russia 24:n haastattelussa, että kapinallisten rinnalla taistelee 3 000–4 000 venäläistä. Hän väitti, että Ukrainaan tulleet sotilaat olisivat ”lomalla” vakinaisesta palveluksesta.

”Monet vapaaehtoisista ovat entisiä sotilaita, he taistelevat meidän rinnallamme, koska he ymmärtävät sen velvollisuudekseen. Sen lisäksi tänne on tullut paljon Venäjän armeijan sotilaita, jotka eivät halua viettää lomaansa meren rannalla”, hän sanoi.

Venäjällä on jatkuvasti rajan takana kymmeniä tuhansia sotilaita, eikä Ukrainan armeijalla ole minkäänlaisia mahdollisuuksia, jos Venäjä päättää hyökätä täydellä voimalla. Toistaiseksi Putin ei ole kuitenkaan uskaltanut ryhtyä tähän kansainvälisten rektioiden pelossa.

Itäisessä Ukrainassa on operoinut jo aiemmin ilmeisesti ainakin kahden venäläisen maahanlaskudivisioonan sotilaita. Ukraina on onnistunut tuhoamaan joitakin venäläisten taisteluajoneuvoja ja ottanut kiinni kymmenen laskuvarjojääkäriä, joiden tukikohta sijaitsee Kostromassa Moskovan koillispuolella. Sotilaiden nimet ja kuvat on julkaistu internetissä.

Venäjän mukaan sotilaat eksyivät Ukrainan puolelle vahingossa. Sotilaat kertoivat kuitenkin keskiviikkona Kiovassa järjestetyssä tiedotustilaisuudessa tienneensä, että he olivat Ukrainan puolella.

“Täällä käydään sotaa. Mutta me olemme tavallisia sotilaita, emmekä me halua taistella. Vain korkea sotilasjohto haluaa taistella”, pidätetyn sotilasjoukon johtaja Ivan Romantsev sanoi The Moscow Times -lehden mukaan.

Pidätettyjen laskuvarjojääkäreiden äidit vetosivat keskiviikkona julkaistulla videolla Venäjän johtoon poikiensa vapauttamisen puolesta.

Sotilaiden äitien komitea on koonnut listan 400:sta Ukrainan taisteluissa kaatuneesta ja haavoittuneesta venäläissotilaasta. Komitean mukaan esimerkiksi pietarilaiseen sairaalaan on tuotu noin sata haavoittunutta sotilasta.

Venäjän hallitusta tukevat tiedotusvälineet ovat vaienneet asiasta, mutta hallitukseen kriittisesti suhtautuvissa tiedotusvälineissä ja sosiaalisessa mediassa on ollut viime päivinä paljon kertomuksia kadonneista laskuvarjojääkäreistä. Facebookiin on perustettu myös ryhmä, joka kerää tietoa kadonneista sotilaista.

Moskovalaisen Slon-lehden mukaan Vybutyn kylässä haudattiin maanantaina Pihkovan maahanlaskujoukkojen sotilaita poliisijoukkojen tiukassa valvonnassa. Sotilaiden kuolemaan johtaneiden tapahtumien yksityiskohtia ei kerrottu hautajaisväelle eikä paikalle päästetty ulkopuolisia.

Myös Venäjän ihmisoikeusneuvosto on vaatinut viranomaisia selvittämään tiedot sotilaiden kuolemasta.